text: ये संस्कृतज्ञास्तेषामेवायं ग्रन्थो भवति निकषो मतीनां तर्हि का गतिर्नामेतरभाषया तदवगमकामानाम् । किञ्चानुवादकस्य धैर्य्यं महदपेक्षितमुभयभाषाभिज्ञता साकल्येन विवक्षितार्थज्ञानं च इति दुःशकमिदं कार्य्यम् इति मन्ये ।
  उत्तरप्रदाने विलम्बता जातेति क्षम्यताम्। मया त्वनुवादाय प्रयतिष्यते। तत्पूर्वम् अस्य ग्रन्थस्य सम्यक्तया पठनम् (खण्डशोऽपि) आवश्यकम्। तदर्थम् अन्तर्जाल-(internet)-द्वारा एतत्पाठसौलभ्यं मह्यं प्रदीयतामिति सविनयं प्रार्थ्यते।
  पुस्तकं तु मह्यं दर्शनसर्वस्वग्रन्थस्यान्यतममुद्रणपरीक्षकैः अस्मद्गुरुचरणैः अनन्तश्रीडा.स्वामिप्रज्ञानानन्दसरस्वतीपादैः प्रदत्तम्। मम प्रार्थना तु Skype-माध्यमेनात्र भवन्तः मह्यं ग्रन्थमेनं पाठयन्तु यतः एतद्ग्रन्थानुवादविषयकं विशेषसामर्थ्यं मय्युत्पद्यतामिति।
  भो सुदीप्त । ज्ञायते मया यदिमे स्वामिनो दर्शनसर्व्वस्वसम्पादनेऽस्मद्गुरोः श्रीसुधांशुशेखरशास्त्रिणः साहाय्यमाचरितवन्त इति । तेऽस्माकं ज्येष्ठाः । वयं तु बहुविलम्बेन गुरोश्चरणौ प्राप्ताः ।
  अथापि यदि काश्चन पङ्क्तियोजनकाले तदवगमे वा समस्याः सन्ति तर्हि पत्रद्वारा ताः प्रेषणीयाः । वयं तत्समाधानाय यतिष्यामहे ।
  